În plus, o luare în considerare a altor ajutoare anterioare decât cele definite la punctul 23 din liniile directoare menționate – care fac deja obiectul unei decizii negative finale a Comisiei – ar obliga Comisia să efectueze, pe cale incidentală, o examinare a ajutoarelor anterioare menționate, a căror calificare drept ajutoare și drept ajutoare ilegale poate fi în litigiu între aceasta și statul membru în cauză și trebuie, dacă este cazul, să facă obiectul unei proceduri și al unei decizii distincte. Aceasta ar putea conduce în cele din urmă fie la a refuza un ajutor de salvare, în temeiul unei examinări superficiale a ajutoarelor anterioare, deși acestea s‑ar putea dovedi ulterior legale sau ar putea să nu constituie un ajutor, fie la întârzierea necorespunzătoare a deciziei privind ajutorul de salvare. În consecință, un asemenea mod de a proceda pare de asemenea incompatibil cu cerințele care decurg din principiul securității juridice.

Ajutoarele pentru salvarea întreprinderilor aflate în dificultate au efecte foarte limitate asupra pieței interne, atât prin limitarea măsurilor eligibile, și anume garanții de împrumuturi sau împrumuturi, cât și prin caracterul lor temporar și reversibil constând în încetarea garanției și în rambursarea împrumutului după maximum șase luni, sub rezerva prezentării, după acest termen, a unui plan de restructurare sau de lichidare, precum și prin limitarea lor doar la măsurile necesare pentru supraviețuirea temporară a întreprinderii în cauză. Aceste efecte limitate împreună cu caracterul urgent al ajutoarelor de salvare sunt cele care justifică examinarea de către Comisie în mod normal potrivit unei proceduri simplificate, conform punctului 30 din iniile directoare privind ajutorul de stat pentru salvarea și restructurarea întreprinderilor aflate în dificultate, aceasta depunând eforturi pentru a adopta o decizie în termen de o lună, dacă ajutoarele îndeplinesc anumite criterii. Or, luarea în considerare a efectului cumulat al oricărui eventual ajutor anterior pretins ilegal ar face imposibilă respectarea acestui termen și nu ar fi, așadar, compatibilă cu caracterul urgent al acestei examinări și cu efectele limitate ale acestor ajutoare asupra concurenței.

În materie de ajutoare de stat, persoanele eventual afectate în interesele lor de acordarea unui ajutor, în special întreprinderile concurente, nu au niciun drept să participe la procedură în cadrul fazei preliminare de examinare. În schimb, în materie de concentrări, celelalte părți interesate, în sensul articolului 11 litera (b) din Regulamentul nr. 802/2004 de punere în aplicare a Regulamentului nr. 139/2004 privind controlul concentrărilor economice între întreprinderi, dispun de un drept de a‑și face cunoscute opiniile în orice etapă a procedurii, inclusiv în etapa preliminară.

În cazul vânzării totalității activelor unei filiale, societatea‑mamă a acesteia trebuie să fie asimilată vânzătorului activelor menționate și are, așadar, calitatea de parte în proiectul de concentrare. Or, spre deosebire de concurenți, potrivit articolului 18 alineatul (1) teza finală din Regulamentul nr. 139/2004, părțile interesate au dreptul de a‑și face cunoscute opiniile în orice etapă a procedurii, inclusiv în etapa preliminară. În consecință, situația unei părți interesate, în cadrul fazei preliminare de examinare în materie de ajutoare de stat, și cea a unei alte părți interesate, în sensul articolului 11 litera (b) din Regulamentul nr. 802/2004, în cadrul procedurii în materie de concentrări, nu pot fi considerate identice. În consecință, faptul că Comisia s‑a abținut, înainte de adoptarea unei decizii prin care se constată compatibilitatea unui ajutor de stat cu piața internă, să dea întreprinderii dobânditoare a acestor active, care are în același timp calitatea de concurent al respectivei întreprinderi‑mamă beneficiare a ajutorului și, prin urmare, de parte interesată de ajutorul menționat, ocazia de a‑și susține punctul de vedere nu constituie o încălcare a principiului egalității de tratament.

(a se vedea punctele 63, 64 și 67)